Številka zadeve: 5323-1/2022/1

Datum: 7. 12. 2022

Urad Vlade RS za Slovence v zamejstvu in po svetu

objavlja

**XXI. NAGRADNI NATEČAJ**

**za diplomska, magistrska in doktorska dela s področja:**

**A: Slovenci v zamejstvu in**

**B: Slovenci v izseljenstvu.**

Namen natečaja je spodbujanje raziskovalne dejavnosti dodiplomskih in podiplomskih študentov na področju zamejske in izseljenske tematike in krepitev zavesti o njeni pomembnosti za ohranjanje slovenske identitete v matični domovini in zunaj njenih meja.

**Prijavitelji**

Na nagradni natečaj se lahko prijavijo kandidati **iz Republike Slovenije in iz drugih držav**.

**Predmet natečaja**

Predmet nagradnega natečaja so uspešno zagovarjana diplomska, magistrska in doktorska dela na katerikoli univerzi v Sloveniji ali zunaj nje, ki obravnavajo tematike slovenskih skupnosti zunaj meja Republike Slovenije.

V poštev pridejo dela, napisana v slovenščini, italijanščini, nemščini, hrvaščini, francoščini, angleščini, ali španščini. Prijavijo se lahko tudi dela, napisana v drugih jezikih, vendar si urad pridržuje pravico, da naloge ne sprejme, če ne bi mogel zagotoviti neodvisnih ocenjevalcev z znanjem tega jezika. V primeru, da delo ni napisano v slovenščini, mora imeti v prilogi prijave povzetek v slovenskem jeziku (60 do 150 vrstic).

Na natečaj Urada lahko kandidirajo posamezniki tudi z deli, ki so že bila prijavljena na drugih podobnih natečajih.

Upoštevana bodo **dela, zagovarjana v obdobju od 1. 1. 2022 do 31. 12. 2022.**

**Denarna nagrada**

Nagrajena bodo tri dela s področja zamejstva in tri dela s področja izseljenstva, in sicer:

* prvi nagradi za vsako od področji v višini 800 evrov,
* drugi nagradi v višini 600 evrov in
* tretji nagradi v višini 400 evrov.

Na predlog strokovne komisije se Urad lahko odloči tudi o večjem številu nagrad v eni od kategorij, vendar skupno število nagrad ne sme presegati skupnega števila razpisanih nagrad (šest) in denarnega sklada, namenjenega za natečaj, v višini 3.600 evrov.

Če komisija oceni, da je več kvalitetnih del s pomembno tematiko raziskovanja, lahko predlaga tudi podelitev posebnih priznanj, ki pa niso denarne narave.

Dela, ki jih bo predlagala komisija, bodo na željo nagrajencev prejela tudi priporočilo Urada za objavo.

**Način in rok prijave na natečaj**

Kandidati naj na naslov *Urad Vlade RS za Slovence v zamejstvu in po svetu, Erjavčeva 15, 1000 Ljubljana,* s pripisom "ZA NAGRADNI NATEČAJ" pošljejo ali dostavijo:

* en **vezan izvod** dela v trdih platnicah **in elektronsko verzijo** dela (na priloženem USB, CD ali sorodnem mediju),
* **potrdilo** o uspešno opravljenem zagovoru diplomskega, magistrskega ali doktorskega dela **z jasno razvidnim datumom zagovora**,
* **kratek življenjepis** z osnovnimi osebnimi podatki in kontaktnim naslovom (poštni naslov, elektronska pošta, telefon ter vrsto zaključnega dela\*).

Elektronska verzija **ne velja** kot nadomestilo za tiskani izvod.

**\*Prijavitelj naj JASNO OPREDELI za kakšno delo gre:**

* za diplomo na nižji stopnji bolonjskega študija (»diploma 1«),
* na višji stopnji bolonjskega študija oziroma za magisterij (»diploma 2« ali »magisterij«),
* doktorat.

Če je prijavitelj delo zagovarjal v tujini in je pridobil drugačen naziv, kot so uveljavljeni v Sloveniji, naj v prijavi navede primerljivo stopnjo oz. naziv po slovenskih standardih (diploma 1, diploma 2 oz. magisterij, doktorat).

Urad bo dela sprejemal **do vključno** **28. 2. 2023,** rezultati natečaja bodo znani najkasneje do konca septembra 2023.

Sodelovanje naloge na natečaju se šteje kot soglasje avtorja, da se prispelo delo obdrži v arhivu Urada oziroma v hrambi na Inštitutu za slovensko izseljenstvo in migracije ZRC SAZU (za področje izseljenstva) ali Inštitutu za narodnostna vprašanja (za področje zamejstva).

Prav tako se kandidat s prijavo strinja, da lahko Urad uporablja njegove osebne podatke za potrebe izvedbe natečaja in morebitno poznejše komuniciranje, povezano z nagradnim natečajem (javna objava nagrajencev ipd.)

**Ocenjevanje**

Strokovna komisija bo ocenjevala diplomska, magistrska in doktorska dela z različnih področij na temo slovenskega izseljenstva oziroma zamejstva. Pri tem bo upoštevala naslednje osnovne kriterije:

* izvirnost teme - pristopa,
* »uporabnost« oziroma informativnost v smislu preučevanja oblik ohranjanja slovenske identitete zunaj meja Republike Slovenije in povezanosti z njo,
* strokovnost, zahtevnost, splošno kakovost dela.

**Podelitev nagrad in predstavitev nagrajenih del**

Nagrade bodo podeljene na svečani prireditvi, na kateri bodo nagrajenci dela tudi javno predstavili.

**Dodatna pojasnila**

Dodatna pojasnila in informacije dobite na tel. št. (+386) (0)1 230 80 18 ali prek elektronske pošte: pr.urad.slovenci@gov.si.

 Matej Arčon

 minister